सिंगापुरका डेविड चितवनमा
सिंगापुरका विस्फोटक ब्याट्सम्यान टिम डेविडले आसन्न एभरेस्ट प्रिमियर लिग (ईपीएल) मा चितवन टाइगर्सबाट खेल्ने भएका छन् । चैत १ देखि १५ सम्म त्रिवि मैदान कीर्तिपुरमा हुने ईपीएलमा उनीसँगै न्युजिल्यान्डका अलराउन्डर जेम्स फुलरलाई पनि अनुबन्ध गरिएको चितवनले जनाएको छ । 
काठमाडौँ — सिंगापुरका विस्फोटक ब्याट्सम्यान टिम डेविडले आसन्न एभरेस्ट प्रिमियर लिग (ईपीएल) मा चितवन टाइगर्सबाट खेल्ने भएका छन् । चैत १ देखि १५ सम्म त्रिवि मैदान कीर्तिपुरमा हुने ईपीएलमा उनीसँगै न्युजिल्यान्डका अलराउन्डर जेम्स फुलरलाई पनि अनुबन्ध गरिएको चितवनले जनाएको छ । विदेशी खेलाडी कोटामा चितवनले यसअघि नै आयरल्यान्डका पाउल स्टर्लिङलाई अनुबन्ध गरिसकेको छ । अस्ट्रेलियामा जन्मिएका २३ वर्षे डेविडले यसै सिजनको बिग बासमा पर्थ स्कर्चर्सबाट खेलेका थिए । टिमको अवस्थाअनुसार विष्फोटक ब्याटिङलाई डेविड परिचित छन् । सिंगापुरलाई आईसीसी ट्वान्टी–२० विश्वकपको ग्लोबल छनोटमा पुर्‍याउन उनले एसिया छनोटमा नेपालविरुद्ध ७७ रनको सानदार इनिङ्स खेलेका थिए । उनले सिंगापुरका लागि १२ ट्वान्टी–२० अन्तर्राष्ट्रियमा १४९ को स्ट्राइकरेटमा ३८ को औसतमा ब्याटिङ गरेका छन् । ‘क्रिकेटको लोकप्रियता धेरै रहेको नेपालमा हुन लागेको ईपीएलमा चितवनबाट खेल्न म निकै उत्साही छु । हामीलाई समर्थन गर्न त्रिवि मैदान आउनुहोला,’ डेविडले भनेका छन् ।चितवनकी अपरेसन डाइरेक्टर विनिता चौधरी भट्टराईले डेविडको पछिल्लो प्रदर्शनले नै धेरै कुरा बताउने भन्दै अस्ट्रेलियाको क्रिकेट संस्कृतिसँग परिचित उनले ठूला खेल देखाउने सकारात्मक सोचले ईपीएलमा आफ्ना टिमलाई सहयोग पुग्ने धारणा राखिन् । चितवनले अनुबन्ध गरेको तेस्रो विदेशी खेलाडीमा भित्र्याएको अर्को नाम हो ३० वर्षीय जेम्स फलर । दक्षिण अफ्रिकामा जन्मिएका फलरले न्युजिल्यान्डको यू–१९ टिमबाट खेलेका थिए । उनी इंग्ल्यान्डको घरेलु क्रिकेटमा परिचित नाम हो । १४५ भन्दा बढी किमि प्रतिघण्टाको गतिमा बलिङ गर्नसक्ने यी अलराउन्डर ब्याटिङमा प्रभावशाली मान्छिन् । उनले ट्वान्टी–२० मा अहिलेसम्म ९६ विकेट लिएका छन् । उनले इंग्ल्यान्डका घरेलु क्लब ग्लोचेस्टरसायर, मिडिलसेक्स र ह्याम्पसायरबाट खेलिसकेका छन् । ‘उनको उपस्थिति टिमको शीर्ष ११ का लागि निकै महत्त्वपूर्ण हुनेछ,’ डाइरेक्टर चौधरीले विज्ञप्तिमा भनेकी छन् ।